ཡང་བྱང་ངོས་ཀྱི་ཡི་གེས་དུས་རབས་བཅོ་བརྒྱད་པའི་དུས་མཇུག་སྟེ་སྤྱི་ལོལོར་གཡུང་དྲུང་ལྷ་སྟེང་ནས་བསྟན་འཕེལ་གླིང་དུ་བསྒྱུར་ཟིན་པ་དང་།གོང་མ་ཆན་ལུང་གིས་སྔར་གྱི་ལོ་རྒྱུས་བསྐྱར་ཟློས་མི་བྱེད་པའི་ཆེད་དུ་བསྟན་འཕེལ་གླིང་དུ་ཆེད་མངགས་ཀྱི་མཁན་པོ་བཏང་སྟེ་རྒྱལ་རོང་ས་ཆའི་དགོན་སྡེ་ཁག་ལ་དོ་དམ་བྱེད་དུ་བཅུག་ཅིང་།ཕྱོགས་གཅིག་ནས་ཡུལ་ཁོངས་རྒྱལ་རོང་ཡིན་པའི་མཁན་པོ་བསྟན་འཕེལ་གླིང་དུ་མངགས་ནས་རྒྱལ་རོང་གི་ཆོས་ལུགས་ལ་དོ་དམ་དང་།ཕྱོགས་གཞན་ཞིག་ནས་ཡང་དོ་དམ་བྱེད་མཁན་གྱི་མཁན་པོ་མཚམས་མི་ཆད་པར་རྒྱ་ནག་གི་རི་བོ་རྩེ་ལྔ་དང་ཞེ་ཧོར་སོགས་སུ་ཕེབས་པའི་བཀའ་ཕབ་སྟེ་མཐའ་མཚམས་བཅོས་སྐྱོང་གི་སྲིད་ཇུས་ཏན་ཏན་ཏིག་ཏིག་ཏུ་ལག་བསྟར་བྱས་ཤིང་།མཁན་པོས་ཆིང་ཀྲུང་དབྱང་སྲིད་གཞུང་དང་ས་གནས་ཀྱི་བར་དུ་བཅོས་སྐྱོང་དང་དོ་དམ་གྱི་ནུས་པ་གལ་ཆེན་ཞིག་བཏོན་པ་མཚོན།བྱང་ངོས་འདིར་གཙོ་བོ་ཆིང་གོང་མས་མངགས་གཏོང་བྱས་པའི་མཁན་པོ་བློ་བཟང་འཇམ་དབྱངས་ཀྱི་མི་ཚེའི་ལོ་རྒྱུས་དང་མཛད་པ་མདོར་བསྡུས་བཀོད་ཡོད་པ་དང་།དེ་མིན་ཁོང་ཉིད་སྐུ་གཤེགས་པའི་རྗེས་སུ་འབངས་མི་སེར་རྣམས་ཀྱིས་སྐུ་གདུང་མཆོད་འབུལ་གྱི་བསྔོ་སྨོན་བཏབ་སྟེ་རྒྱ་བོད་ཡིག་རིགས་གཉིས་ཀྱིས་བཀོད་ཡོད།གང་ལྟར་ཡང་དགོན་པའི་མདུན་གྱི་རྡོ་རིང་ཡི་གེ་འདི་ནི་དུས་རབས་བཅོ་བརྒྱད་པ་ནང་གི་བོན་གྱི་འདུས་སྡེ་ཆེན་མོ་གཡུང་དྲུང་ལྷ་སྟེང་དང་དུས་མཇུག་གི་དགེ་ལུགས་པའི་བསྟན་འཕེལ་གླིང་སོགས་གང་རུང་ལ་མཚོན་ནའང་།དེར་ལོ་རྒྱུས་རང་བཞིན་གྱི་དོན་སྙིང་དང་རིན་ཐང་ཆེན་པོ་ལྡན་པ་སྨོས་མེད་ཅིག་གོ།